හයවන ජෝර්ජ් රජ

හයවන ජෝර්ජ් (George VI) (ඇල්බර්ට් ෆ්‍රෙඩ්රික් ආතර් ජෝර්ජ් 14 දෙසැම්බර් 1895 – 6 පෙබරවාරි 1952), 1936 දෙසැම්බර් 11 සිට ඔහුගේ මරණය දක්වා එක්සත් රාජධානියේ සහ බ්‍රිතාන්‍ය පොදුරාජ්‍ය මණ්ඩලයේ ඩොමීනියන් රාජ්‍ය වල රජු විය. ඔහු අවසාන ඉන්දියාවේ අධිරාජ්‍යයා සහ ප්‍රථම පොදුරාජ්‍ය මණ්ඩලයේ ප්‍රධානියා විය.

ඔහු රජ බවට පත්වන තෙක් මහජනයා අතර ප්‍රසිද්ධියට පත් වූයේ ඇල්බර්ට් යන නමිනි. එමෙන්ම ඔහුගේ පවුලේ අය සහ මිතුරන් අතර ඔහු හැඳින්වුණේ බර්ටි යන නමිනි. ජෝර්ජ් උපත ලැබුවේ ඔහුගේ මී මිත්තණිය වූ වික්ටෝරියා රැජින ගේ පාලන සමයේ දී ය. ඇගේ වල්ලභයා වූ ඇල්බර්ට් කුමරුගේ නම අනුව ජෝර්ජ් කුමරුට ඇල්බර්ට් යන නාමය ලැබුණි. පස්වන ජෝර්ජ් රජුගේ දෙවන පුත්‍රයා වූ නිසාවෙන් ජෝර්ජ් සිහසුනට පත්වීමට අපේක්ෂා නොකළේය. ඔහුගේ මුල් කාලීන දිවිය සිය සොහොයුරු එඩ්වර්ඩ් සෙවණේ ගෙවුණි. යොවුන් වියේ දී නාවුක පාසලට ඇතුලත් වූ ඔහු පළමු ලෝක යුධ සමයේ රාජකීය නාවික හමුදාවේ සහ රාජකීය ගුවන් හමුදාවේ සේවය කළේය. 1920 දී ඔහු යෝක් හි ආදිපාදවරයා බවට පත් විය. 1923 දී ඔහු එලිසබෙත් බොවිස්-ලියොන් ආර්යාව විවාහ කර ගත්තේය. ඔවුන් දෙපළට එළිසබෙත් සහ මාගරට් යනුවෙන් දියණියන් දෙදෙනෙකු විය. 1920 ගණන්වල මැද බාගයේදී ඔහු ගොත ගැසීම සඳහා කථන චිකිත්සාවක් ලබා ගත්තේය. නමුත් එය සම්පූර්ණයෙන් යටපත් කිරීමට ඔහුට නොහැකි විණි.

1936 දී ඔවුන්ගේ පියා මියයාම නිසා ජෝර්ජ් ගේ වැඩිමහල් සොහොයුරා අටවන එඩ්වර්ඩ් නමින් සිහසුනට පත්විය. කෙසේවෙතත් එම වසර අවසානයේ දී එඩ්වර්ඩ්, වොලිස් සිම්ප්සන් නමැති දික්කසාද වූ ඇමෙරිකානු කාන්තාවක විවාහ කර ගැනීමේ සිය කැමැත්ත හෙළිදරව් කළේය. දේශපාලන සහ ආගමික හේතු නිසා දික්කසාද වූ ගැහැණියක විවාහ කරගෙන රජකම දැරීමේ හැකියාවක් නොමැති බවට බ්‍රිතාන්‍ය අග්‍රාමාත්‍ය ස්ටැන්ලි බෝල්ඩ්වින් එඩ්වර්ඩ් ට අවවාද කළේය. සිම්ප්සන් විවාහ කර ගැනීම සඳහා එඩ්වර්ඩ් රජකම අත්හළේය. වින්ඩ්සර් රාජවංශයේ තෙවැන්නා ලෙස ජෝර්ජ් සිහසුනට පත්විය. 

ජෝර්ජ් ගේ රාජ්‍ය කාලයේදී, බ්‍රිතාන්‍ය අධිරාජ්‍යය බිඳ වැටි බ්‍රිතාන්‍ය පොදුරාජ්‍ය මණ්ඩලය ගොඩනැගීම වේගවත් විය. ඔහු රජ බවට පැමිණි දිනයේදී ම අයර්ලන්ත පාර්ලිමේන්තුව සිය රටේ ව්‍යවස්ථාවෙන් රාජකීයත්වයට හිමි ස්ථානය ඉවත් කරන ලදී. 1939 සිට අධිරාජ්‍යය සහ පොදුරාජ්‍ය මණ්ඩලය නාසි ජර්මනිය සමඟ යුද්ධයට එළැඹුණි. ඉතාලිය සහ ජපානය සමඟ යුද්ධය 1940 සහ 1941 දී ඇරඹුණි. බ්‍රිතාන්‍යය සහ එහි මිත්‍ර පාක්ෂිකයෝ 1945 දී විජයග්‍රාහීව යුද්ධය අවසන් කළහ. එක්සත් ජනපදය සහ සෝවියට් සංගමය ප්‍රබල ලෝක බලවතුන් ලෙස නැගී සිටි අතර බ්‍රිතාන්‍ය අධිරාජ්‍යය දුර්වල විය. 1947 දී ඉන්දියාව සහ පාකිස්ථානය නිදහස ලබාගත් අතර ජෝර්ජ් තවදුරටත් එම රජු විය. නමුත් ඉන්දියාවේ අධිරාජ්‍යයා යන නාමය 1948 දී අත්හැර දමන ලදී. අයර්ලන්තය ජනරජයක් බවට ප්‍රකාශයට පත් කරන ලදුව 1949 දී පොදුරාජ්‍ය මණ්ඩලය හැර ගියාය. ඊට පසු වසරේදී ඉන්දියාව පොදුරාජ්‍ය මණ්ඩලය තුළ ජනරජයක් බවට පත්විය. ජෝර්ජ් පොදුරාජ්‍ය මණ්ඩලයේ ප්‍රධානියා යන නව නාමය ලබා ගන්නා ලදී. සෞඛ්‍ය තත්ත්වය පිරිහීම නිසා රාජ්‍යත්වයේ අවසාන සමයේ ඔහු දුර්වල විය. ඔහුගේ මරණයෙන් පසු ඔහුගේ වැඩිමහල් දියණිය වූ එළිසබෙත්ට කිරීටය හිමි විය.  

ප්‍රවර්ගය:1895 උපත්
ප්‍රවර්ගය:1952 මරණ
ප්‍රවර්ගය:සීතල යුද්ධ සමයේ නායකයෝ
ප්‍රවර්ගය:රජවරු - එක්සත් රාජධානිය
ප්‍රවර්ගය:ඕස්ට්‍රේලියාවේ රජවරු
ප්‍රවර්ගය:කැනඩාවේ රාජ්‍ය නායකයෝ
ප්‍රවර්ගය:ඉන්දියාවේ රාජ්‍ය නායකයෝ
ප්‍රවර්ගය:නවසීලන්තයේ රාජ්‍ය නායකයෝ
ප්‍රවර්ගය:පකිස්තානයේ රාජ්‍ය නායකයෝ
ප්‍රවර්ගය:දකුණු අප්‍රිකාවේ රජවරු
ප්‍රවර්ගය:ලංකාවේ රජවරු